CELEX: 32020R1293
Language: sk
Date: 2020-09-15 00:00:00
Title: Vykonávacie nariadenie Komisie (EÚ) 2020/1293 z 15. septembra 2020, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky azadirachtín (Text s významom pre EHP)

16.9.2020   
               
               
                  SK
               
               
                  Úradný vestník Európskej únie
               
               
                  L 302/24
               
            
         VYKONÁVACIE NARIADENIE KOMISIE (EÚ) 2020/1293
         z 15. septembra 2020,
         ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky azadirachtín
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c),
         keďže:
         
                     (1)
                  
                  
                     Vykonávacou smernicou Komisie 2011/44/EÚ (2) sa azadirachtín zaradil ako účinná látka do prílohy I k smernici Rady 91/414/EHS (3).
                  
               
                     (2)
                  
                  
                     V súlade s nariadením (ES) č. 1107/2009 sa účinné látky zaradené do prílohy I k smernici 91/414/EHS považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).
                  
               
                     (3)
                  
                  
                     Schválenie účinnej látky azadirachtín, ako sa uvádza v časti A prílohy k vykonávaciemu nariadeniu (EÚ) č. 540/2011, bolo obmedzené na použitie len ako insekticíd.
                  
               
                     (4)
                  
                  
                     Spoločnosť Trifolio-M GmbH ako jeden z výrobcov účinnej látky predložila 27. februára 2012 v súlade s článkom 7 ods. 1 nariadenia (ES) č. 1107/2009 určenému spravodajskému členskému štátu (Nemecko) žiadosť o zmenu podmienok schválenia azadirachtínu s cieľom umožniť jeho použitie ako akaricíd. Určený spravodajský členský štát skonštatoval, že žiadosť je prípustná.
                  
               
                     (5)
                  
                  
                     Určený spravodajský členský štát vyhodnotil nové použitie účinnej látky azadirachtín, pokiaľ ide o možné účinky na zdravie ľudí, zvierat a na životné prostredie v súlade s ustanoveniami článku 4 nariadenia (ES) č. 1107/2009 a vypracoval dodatok k návrhu hodnotiacej správy i dodatočnú správu, ktorú 10. januára 2013 predložil Európskemu úradu pre bezpečnosť potravín (ďalej len „úrad“) a Komisii.
                  
               
                     (6)
                  
                  
                     Úrad v súlade s článkom 12 ods. 1 nariadenia (ES) č. 1107/2009 rozoslal dodatok k návrhu hodnotiacej správy a dodatočnú správu žiadateľovi a členským štátom na pripomienkovanie a sprístupnil ho verejnosti. V súlade s článkom 12 ods. 3 nariadenia (ES) č. 1107/2009 bol žiadateľ požiadaný o doplnenie informácií. Nemecko tieto doplňujúce informácie vyhodnotilo a 19. septembra 2017 Komisii a úradu predložilo zrevidovaný dodatok k návrhu hodnotiacej správy i dodatočnú správu.
                  
               
                     (7)
                  
                  
                     Úrad 14. septembra 2018 oznámil Komisii svoj záver (5) o tom, či možno očakávať, že nový spôsob použitia účinnej látky azadirachtín bude spĺňať kritériá schválenia stanovené v článku 4 nariadenia (ES) č. 1107/2009. Komisia predložila 19. mája 2020 Stálemu výboru pre rastliny, zvieratá, potraviny a krmivá návrh dodatku k revíznej správe o azadirachtíne a zároveň návrh nariadenia.
                  
               
                     (8)
                  
                  
                     Žiadateľ bol vyzvaný, aby predložil pripomienky k dodatku revíznej správy.
                  
               
                     (9)
                  
                  
                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom danej účinnej látky sa dospelo k záveru, že ak sa prípravok na ochranu rastlín používa ako akaricíd, sú kritériá schválenia uvedené v článku 4 nariadenia (ES) č. 1107/2009 splnené. Preto je vhodné zrušiť obmedzenie týkajúce sa použitia azadirachtínu len ako insekticídu.
                  
               
                     (10)
                  
                  
                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.
         
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. septembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 24.11.2009, s. 1.
         
            (2)  Vykonávacia smernica Komisie 2011/44/EÚ z 13. apríla 2011, ktorou sa mení a dopĺňa smernica Rady 91/414/EHS s cieľom zaradiť azadirachtín medzi účinné látky a ktorou sa mení a dopĺňa rozhodnutie Komisie 2008/941/ES Text s významom pre EHP (Ú. v. EÚ L 100, 14.4.2011, s. 43).
         
            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
         
            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
         
            (5)  Európsky úrad pre bezpečnosť potravín; partnerské preskúmanie účinnej látky azadirachtín z hľadiska posúdenia rizika pesticídov (výťažok z druhu Azadirachta indica) [Peer review of the pesticide risk assessment of the active substance azadirachtin (Margosa extract)], Vestník EFSA (EFSA Journal) 2018;16(9):5234. Doi: 10.2903/j.efsa.2018.5234.
      
      
         
            PRÍLOHA
            Stĺpec „Osobitné ustanovenia“ v riadku 343 týkajúcom sa azadirachtínu v časti A prílohy k vykonávaciemu nariadeniu (EÚ) č. 540/2011 sa nahrádza takto:
            „Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o azadirachtíne, a najmä dodatky I a II k uvedenej správe, v zmysle znenia finalizovaného Stálym výborom pre potravinový reťazec a zdravie zvierat 11. marca 2011, ako aj závery dodatku k revíznej správe o azadirachtíne, a najmä dodatky I a II k nemu, v zmysle znenia finalizovaného Stálym výborom pre rastliny, zvieratá, potraviny a krmivá 17. júla 2020.
            Pri tomto celkovom hodnotení musia členské štáty venovať osobitnú pozornosť:
            
                        1.
                     
                     
                        expozícii spotrebiteľov zo stravy v súvislosti s budúcim prehodnotením maximálnych hladín rezíduí;
                     
                  
                        2.
                     
                     
                        ochrane necieľových článkonožcov a vodných organizmov.
                     
                  V podmienkach používania musia byť podľa potreby uvedené opatrenia na zmiernenie rizika.“